সামার অব দ্য মাঙ্কিস

সামার অব দ্য মাঙ্কিস হল ১৯৭৬ সালে উইলসন রলসের লেখা একটি শিশুতোষ গল্প। এটি ডাবলডে (পরবর্তীতে ইয়ারলিং বুকস) কর্তৃক প্রকাশিত হয়েছিল এবং উইলিয়াম অ্যালেন হোয়াইট বুক অ্যাওয়ার্ড এবং ক্যালিফোর্নিয়া ইয়ং রিডার মেডেল বিজয়ী হয়েছিল।

 সারসংক্ষেপ 
বইটির কাহিনি উনবিংশ শতাব্দীর শেষের দিকের। গল্পের প্রধান চরিত্র জে বেরি লি নামে ১৪ বছর বয়সী এক বালক, যার শৈশব প্রকৃতি ও দরিদ্রতার মধ্যে কেটেছিল। সে মিসৌরির ভাগচাষিদের ঘরে জন্মগ্রহণ করে। তার দাদা তাদের বিনামূল্যে জমি দেওয়ার পর সে তার পরিবারের সাথে ওকলাহোমায় চলে যায়। তার বোন ডেইজির একটি পা বিকল, এবং তারা পায়ের অস্ত্রোপচারের জন্য পর্যাপ্ত অর্থ জোগাড় করার জন্য অনেক প্রচেষ্টা করে। একদিন, তাদের হারিয়ে যাওয়া দুধের গাভী খুঁজতে গিয়ে, জে বেরি কাছের একটি নদীর তলদেশে বানরদের দেখতে পায়। তার দাদুর দোকানে গিয়ে সে জানতে পারে যে তারা একটি সার্কাস থেকে পালিয়ে এসেছে, যেখানে তাদের ধরার জন্য বিশাল পুরষ্কার ঘোষণা করা হয়েছিল: প্রধান বানর, "জিম্বো" এর জন্য ১০০ ডলার এবং অন্যদের জন্য ২ ডলার। জে বেরি তার দাদুর কাছ থেকে ধার করা ফাঁদ এবং জাল ব্যবহার করে তাদের ধরার জন্য কয়েকবার চেষ্টা করে, কিন্তু সে কেবল আঁচড় এবং কামড়ের শিকার হয়, এমনকি এক পর্যায়ে তার পাজামার পাও হারায়।

জে বেরির দাদু সার্কাসের সাথে যোগাযোগ করেন। তারা তাকে জিম্বোর সাথে বন্ধুত্ব করার পরামর্শ দেয়। জে বেরি তাদের খুঁজতে যাওয়ার সিদ্ধান্ত নেয় এবং সে তাদের একটি গোপন স্থানে দেখতে পায়; মাতাল বানররা তার সাথে বন্ধুত্ব করে, কিন্তু তাদের বন্ধুত্বের স্বীকৃতিস্বরূপ হুইস্কি উপহার দেয় যা তাকে মাতাল করে তোলে। পরিবারের কাছে ফিরে আসার পর, সে তার দাদুর সাথে শহরের লাইব্রেরি পরিদর্শন করে বানর ধরার বিকল্প পদ্ধতি বের করে। ডেইজি এবং পরিবারের বাকি সদস্যদের জন্য নারকেল এবং প্রয়োজনীয় জিনিসপত্র কিনে তারা বাড়ি ফিরে আসে, কিন্তু বানররা সবকিছু চুরি করে নিয়ে যায়।

ডেইজি একটি ফেয়ারি রিং আবিষ্কার করে যা পরিবারের বিশ্বাসমতে ইচ্ছা পূরণ করতে পারে। জে বেরি, একটি ঘোড়া এবং একটি .২২ বন্দুক রাখার তীব্র কিন্তু অবাস্তব ইচ্ছা থাকা সত্ত্বেও (পরিবারের আর্থিক পরিস্থিতি এবং বানরদের ধরা এড়াতে ধূর্ততার কারণে) গোপনে তার বোনের পা ভালো হোক বলে কামনা করে। জে বেরির (এবং পাঠক) অজান্তেই, ডেইজি তার ভাইকে তার কাঙ্ক্ষিত ঘোড়া এবং বন্দুকটি পাওয়ার ইচ্ছা পোষণ করর।

এর কিছুসময় পরেই, এক প্রচণ্ড ঝড়ের কারণে বানররা ভয় পেয়ে জে বেরির আয়ত্তে চলে আসে এবং সে দ্রুত তাদের সার্কাসে ফিরিয়ে দেয় তার পুরস্কারের জন্য। যদিও সে ঘোড়া এবং রাইফেল কেনার কথা ভেবেছিল, তবুও সে ডেইজির অস্ত্রোপচারের জন্য অর্থ খরচ করে। শেষ পর্যন্ত, ডেইজির অস্ত্রোপচারের খরচ ধারণার চেয়ে কম হয় এবং দাদুর আলোচনার দক্ষতার কারণে, জে বেরি তার দীর্ঘদিনের আকাঙ্ক্ষিত .২২ বন্দুক এবং ঘোড়া কেনার অর্থ সংগ্রহ করতে সফল হয়।

 চলচ্চিত্রে রূপান্তর 

বইটি ১৯৯৮ সালে মাইকেল অ্যান্ডারসন একই নামের চলচ্চিত্রে রূপান্তর করেন এবং কোরি সেভিয়ার জে বেরি লি চরিত্রে অভিনয় করেছিলেন, একজন ছোট ছেলে যে তার বাড়ির কাছের বনে বসবাসকারী সার্কাসের বানর সম্পর্কে অবগত হয়। সিনেমাটিতে জে বেরির বাবা-মায়ের চরিত্রে মাইকেল অন্টকিন এবং লেসলি হোপ, পাশাপাশি কেটি স্টুয়ার্ট, ডন ফ্রাঙ্কস এবং উইলফোর্ড ব্রিমলিও অভিনয় করেছেন। ১৯৯৮ সালে এটি কানাডা এবং মার্কিন যুক্তরাষ্ট্র উভয় দেশে সীমিত পরিমাণে প্রেক্ষাগৃহে মুক্তি পায় এবং বুয়েনা ভিস্তা হোম এন্টারটেইনমেন্ট, ইনকর্পোরেটেডের একটি সহযোগী প্রতিষ্ঠান ওয়াল্ট ডিজনি হোম ভিডিও দ্বারা মার্কিন যুক্তরাষ্ট্রে হোম ভিডিওতে মুক্তি পায়।

 তথ্যসূত্র 

বিষয়শ্রেণী:চলচ্চিত্রে অভিযোজিত মার্কিন উপন্যাস
বিষয়শ্রেণী:মার্কিন শিশুতোষ উপন্যাস